b'\n_START_ARTICLE_\nAnsambel Bene\xc5\xa1ki fantje\n_START_SECTION_\nSodelujo\xc4\x8di humoristi in voditelji\n_START_PARAGRAPH_\nKot humoristi ali povezovalci so z ansamblom v razli\xc4\x8dnih \xc4\x8dasovnih obdobjih nastopali Marjan Roblek \xe2\x80\x93 Matev\xc5\xbe, Fran Mil\xc4\x8dinski \xe2\x80\x93 Je\xc5\xbeek, Ivan Andrejc \xe2\x80\x93 Van\xc4\x8d in Marjan Marinc. Koncerte so vodili Marjan Su\xc5\xa1nik, Jernej Pikel, Olga Rems, Marjan Kralj, Stane Mo\xc5\xa1kon, Pavel Jakopi\xc4\x8d, Igor Lampret, Marjan Stare in Peter Ovsec.\n_START_SECTION_\nZa\xc4\x8detki\n_START_PARAGRAPH_\nAnsambel Bene\xc5\xa1ki fantje je bil ustanovljen leta 1952 za potrebe oddaje Radia Ljubljana Za bene\xc5\xa1ke Slovence. Voditelj Edi Bucovaz je bil eden izmed ustanovnih \xc4\x8dlanov ansambla in je v njem deloval kot pevec in najbolj razpoznavni \xc4\x8dlan vse do svoje smrti leta 2008. Pri oddaji je sodeloval tudi harmonikar ustanovne zasedbe Anton Birti\xc4\x8d, ki je za oddajo za pevske zbore priredil veliko bene\xc5\xa1kih ljudskih pesmi. Z nastopom na radiu se jim je odprla pot na nastope po celotni Sloveniji in tudi v tujini._NEWLINE_Na prvih nastopih so igrali brez ozvo\xc4\x8denja, iz kraja v kraj pa so pe\xc5\xa1a\xc4\x8dili, nato so se vozili s konjskimi vpregami, v\xc4\x8dasih tudi s kolesi, pozneje so se za\xc4\x8deli voziti z vlakom. Zasedba se je pozneje razdelila na dve zasedbi. Ena je delovala v Ljubljani, druga pa v Bene\xc4\x8diji pod imenom Ansambel Antona Birti\xc4\x8da._NEWLINE_Tekom delovanja je pri\xc5\xa1lo do nekaterih sprememb, vendar je osnovna postavitev ostala vedno enaka, in sicer zasedba s harmoniko, kitaro in basom ali kontrabasom ter dvema pevcema. Na nekaterih posnetkih so dodali \xc5\xa1e mandolino, orgle, klasi\xc4\x8dno kitaro in flavto.\n_START_SECTION_\nPoznej\xc5\xa1e delovanje\n_START_PARAGRAPH_\nPo nekaterih podatkih je imel ansambel v vseh letih delovanja ve\xc4\x8d kot 11000 javnih nastopov. Med prvimi so posneli samostojno televizijsko oddajo. Skupaj bi jih naj bilo posnetih kar 30. \xc5\xa0e danes nastopajo v \xc5\xbeivo na raznih prireditvah. Leta 2017 so v sklopu praznovanja 65-letnice neprekinjenega delovanja kot \xc4\x8dastni gostje nastopili v revijalnem delu 47. festivala \xc5\xa0teverjan.\n_START_SECTION_\nAvtorji skladb\n_START_PARAGRAPH_\nVeliko melodij je za ansambel ustvaril Anton Birti\xc4\x8d, poleg njega pa \xc5\xa1e Igor in Bogdan Habbe, Ludvik Urekar, Jo\xc5\xbee Naralo\xc4\x8dnik, Mil\xc4\x8de Stegu, Boris Frank, Niko Zlobko, Boris Kova\xc4\x8di\xc4\x8d, Du\xc5\xa1an Porenta in Peter Ajdi\xc4\x8d._NEWLINE_Besedila so pisali Peter in Igor Ajdi\xc4\x8d, Ludvik in \xc5\xbdiva Urekar, Ivan Malava\xc5\xa1i\xc4\x8d, Vera Kranjc, Lev Svetek, Elza Budau, Mil\xc4\x8de Stegu in Marjan Stare. Nekatera besedila je iz italijan\xc5\xa1\xc4\x8dine prevedel Edi Bukovac in jih posredoval besedilopiscu Marjanu Staretu.\n_START_SECTION_\nDelo\n_START_PARAGRAPH_\nNavdih za skladbe so \xc4\x8dlani ansambla \xc4\x8drpali iz bene\xc5\xa1kih in furlanskih narodnih napevov. Veliko so skladali sami ali pa so pesmi zanje napisali drugi skladatelji. Pesmi so ve\xc4\x8dinoma v bene\xc5\xa1kem stilu. Posneli so preko 200 skladb, ki so jih izdali na ve\xc4\x8d plo\xc5\xa1\xc4\x8dah, kasetah in zgo\xc5\xa1\xc4\x8denkah. Najve\xc4\x8dja uspe\xc5\xa1nica Rde\xc4\x8di cvet je bila leta 2002 na izboru Naj vi\xc5\xbee stoletja v Celju uvr\xc5\xa1\xc4\x8dena na 3. mesto.'